Elsebeth Gerner Nielsen (RV), 2001-01-23:
Jeg vil gerne sige tak for den brede opbakning, der er til alle fire forslag i det fremsatte lovforslag.
Jeg vil først og fremmest koncentrere mig om det vigtige, nemlig at vi nu tillader digital kopiering til personlig brug.
Der er flere af ordførerne, der har sagt, at vi tillader det til privat brug, og der synes jeg, at det er vigtigt, at vi i retorikken er opmærksomme på, at der er forskel på personlig brug og privat brug.
I det lovforslag, der oprindelig var sendt til høring, der talte vi netop om privat brug, nu taler vi om personlig brug, og personlig brug er snævrere end privat brug.
Det bringer mig ind på, hvad der er udgangspunktet for lovforslaget.
Regeringen har ment, at det var vigtigt, at vi tillod digital kopiering, ikke mindst fordi den digitale udvikling er over os, og derfor er det halsløs gerning at forsøge at opretholde et totalt forbud.
Man kan ikke kriminalisere alle danskere, som selvfølgelig skal have mulighed for at udnytte den teknologi, der nu er til rådighed.
På den anden side, og det er nok så vigtigt, har vi altså nogle rettighedshavere, som også skal beskyttes, og det er meget klart, at den udvikling, vi nu er inde i, betyder, at rettighedshaverne mister penge.
På 3 år har rettighedshaverne mistet omkring 30 mio. kr. takket være den teknologiske udvikling, en teknologisk udvikling, der betyder, at vi, forbrugerne, aldrig har haft lettere adgang til kunst og kultur, end vi har netop nu. Man kan sige, at kulturpolitikkens store projekt, demokratiseringen af kulturen, i den grad er ved at lykkes, men det besynderlige er, at i den proces kan vi ende med at udhule grundlaget for at være kunstner, fordi det bliver så utrolig besværligt at beskytte sin kunst og dermed at leve af sin kunst.
Af samme grund er jeg taknemlig for den brede opbakning, der er til det udvalgsarbejde, vi nu har sat i gang.
Jeg synes, det er meget opløftende, at så at sige alle ordførere bakker op om, at vi er nødt til at revurdere den nuværende blankbåndsafgiftsordning til fordel for en ordning, der tager højde for den teknologiske udvikling, vi har oplevet.
Jeg ser meget positivt på, at så mange ordførere har tilkendegivet, at man er parat til at indføre nye typer afgifter på optageudstyr.
Jeg tror nemlig, det er nødvendigt.
Jeg er så også indstillet på, at man kan se på afgifterne på cd-r'er eksempelvis: Er den for høj i forhold til et eventuelt nyt afgiftssystem?
Alt det vil vi se på i forbindelse med det nedsatte udvalg, et udvalg, der vil komme til at bestå af repræsentanter fra Forskningsministeriet, Skatteministeriet og Kulturministeriet.
Der er blevet spurgt om, hvor hurtigt vi kan være færdige med det arbejde.
Det ved jeg ikke, men jeg vil i hvert fald bestræbe mig på, at vi gør det så hurtigt som overhovedet muligt, og vi vil også lytte til de signaler, der er her fra salen, om, at der skal være en parallelitet, altså at der med andre ord er et stærkt ønske om, at den her lov følges op af et initiativ, der sikrer kunstnernes rettigheder.
Lad mig også understrege, at jeg er enig med hr. Kim Behnke i, at det måske er en kort frist, vi overhovedet har i forhold til at opkræve afgifter på optageudstyr.
På samme måde, som vi nu ved, at vi ikke kommer særlig langt med at opkræve afgifter på blankbånd og måske heller ikke på cd-r'er, fordi den teknologiske udvikling ændrer sig, er det også sådan, at lige pludselig er der heller ikke noget optageudstyr, fordi man netop får web-hoteller, så man så at sige kan være virtuelt placeret alle mulige steder i verden.
Det er så også baggrunden for, at samtidig med at vi nedsætter det her udvalg, der skal se på en afgiftomlægning og afgifter på optageudstyr, har jeg tænkt mig, at vi også skal have et udvalg, der skal se på det langsigtede: Hvordan sikrer vi, at kunstnerne fortsat har et økonomisk udkomme?
Hvad er det for økonomiske modeller, der skal være med til at sikre kunstnerne i imformationssamfundet?
Og det udvalg betragter jeg som mindst lige så vigtigt som det første.
Med de ord vil jeg sige tak for den store opbakning til lovforslaget, og jeg glæder mig til at komme i gang med arbejdet i udvalgene, både i Kulturudvalget og i det udvalg, der skal se på, hvordan vi sikrer kunstnernes rettigheder i fremtiden.